b'\n_START_ARTICLE_\nOton Polak\n_START_SECTION_\n\xc5\xbdivljenje\n_START_PARAGRAPH_\nAkademski slikar, grafik in likovni pedagog Oton Polak se je rodil 16. maja 1917 v Mariboru. Slikarstvo je \xc5\xa1tudiral na Akademiji za likovno umetnost v Zagrebu, pri prof. Krsto Hagedu\xc5\xa1i\xc4\x87u in pri prof. Omerju Mujadi\xc4\x87u v letih 1940-1941. \xc5\xa0tudij je nadaljeval na Akademiji za likovno umetnost v Ljubljani (1945-1948), kjer je pripadal prvi generaciji \xc5\xa1tudentov te novoustanovljene Akademije. Polak se je oblikoval v \xc4\x8dasu, v katerem je bilo veliko neraz\xc4\x8di\xc5\xa1\xc4\x8denih pojmov o vrednotah likovnega jezika. Diplomiral je pri Gojmirju A. Kosu ter nadaljeval podiplomski \xc5\xa1tudij pri prof. Gabrijelu Stupici (1948-1950), kjer je kon\xc4\x8dal slikarsko specialko in pri prof. Bo\xc5\xbeidarju Jakcu (1950-1952), kjer je kon\xc4\x8dal grafi\xc4\x8dno specialko. Polak je v \xc4\x8dasu rednega in podiplomskega \xc5\xa1tudija pri prof. Bo\xc5\xbeidarju Jakcu ustvaril ve\xc4\x8d kot 60 grafi\xc4\x8dnih listov ( jedkanic in suhih igel ). Ciklus 30 jedkanic na temo stari Maribor, ki je nastal v \xc4\x8dasu podiplomskega \xc5\xa1tudija grafike v letih 1950-1952, je bil nagrajen tudi s Pre\xc5\xa1ernovo nagrado. Od leta 1952 \xe2\x80\x93 1975 je bil zaposlen kot likovni pedagog najprej na osnovni \xc5\xa1oli Janka Pade\xc5\xbenika na Studencih, kasneje na srednji strokovni \xc5\xa1oli za aran\xc5\xbeerstvo v Mariboru.\n_START_SECTION_\nSlikarske kolonije\n_START_PARAGRAPH_\nSodeloval je na \xc5\xa1tevilnih slikarskih kolonijah, tako v Sloveniji kot v Makedoniji in sicer; Prilep (1963,1964), v \xc5\xa0kofja Loka (1967), Ravne na Koro\xc5\xa1kem (1970,1971), Ptuj (1969,1970,1978), Novo mesto (1976,1977), Gorenjske Selce (1978)._NEWLINE_\xc5\xa0tudijska potovanja po evropskih dr\xc5\xbeavah kot so: Avstrija, Nem\xc4\x8dija, Francija in Anglija, so bila usmerjena v prou\xc4\x8devanje umetnosti. Pripravil je tudi ve\xc4\x8d samostojnih razstav in prav tako sodeloval na \xc5\xa1tevilnih skupinskih razstavah doma in v Makedoniji._NEWLINE_Umetnostna galerija Maribor (UGM) je ob Polakovi 70\xe2\x80\x93letnici pripravila veliko retrospektivno razstavo. Prav v UGM je razstavljal svoja nova dela tudi ob svoji 90-letnici. Oton Polak je bil kot slikar dejaven vse do smrti, saj je \xc5\xa1e nekaj dni pred smrtjo oddal delo za skupinsko razstavo v Dru\xc5\xa1tvu likovnih umetnikov Maribor.'